Jessie J

Jessica Ellen Cornish (s. 27. maaliskuuta 1988 Lontoo), tunnetaan taiteilijanimellä Jessie J, on brittiläinen soul-, R&amp;B- ja poplaulaja sekä sanoittaja. Hänet tunnetaan dynaamisesta äänialastaan, voimaannuttavista sanoituksistaan ja erottuvasta soundistaan.
Ennen soolouraansa Jessie J kirjoitti lauluja muille artisteille, kuten Miley Cyrusille, Christina Aguileralle ja Justin Timberlakelle. Hän teki läpimurtonsa artistina vuonna 2011 kansainvälisellä menestyssinglellä ”Price Tag”. Debyyttialbumi "Who You Are" oli niin ikään menestys ja myi platinaa.
Lapsuus ja nuoruus.
Jessica Cornish syntyi ja varttui Lontoon Redbridgessä. Hän pääsi 11-vuotiaana mukaan Andrew Lloyd Webberin West End -tuotantoon "Whistle Down the Wind". Myöhemmin hän liittyi National Youth Music Theatreen. Cornishilla on kaksi vanhempaa siskoa, jotka molemmat olivat koulun johtajatyttöjä. Akateemisista sisaristaan poiketen hän oli itse taiteellisesti ja musikaalisesti lahjakas eikä ”niin hyvä muissa jutuissa”.
Cornish opiskeli Mayfield High Schoolissa. 16-vuotiaana hän aloitti opiskelun BRIT Schoolissa, josta hän valmistui vuonna 2006 samaan aikaan Adelen ja Leona Lewisin kanssa. Jessie J on kertonut saaneensa 18-vuotiaana ”lievän infarktin”, joka johtui hänen sairastamastaan Wolff–Parkinson–Whiten oireyhtymästä.
Ura.
Jessie J’llä oli levytyssopimus Gut Recordsille, mutta yhtiö teki konkurssin ennen kuin mitään materiaalia julkaistiin. Hän aloitti uransa kirjoittamalla kappaleita muille artisteille, kuten Miley Cyrusille ja Chris Brownille, saatuaan julkaisusopimuksen Sony/ATV Music Publishing -yhtiöltä. Hän oli esimerkiksi mukana kirjoittamassa Cyrusin ”Party in the U.S.A.” -kappaletta, joka myi monessa maassa platinaa. Lava Recordsin sopimuksen alaisena Jessie J ehti olla neljä vuotta ennen kuin esikoissingle julkaistiin. Lopulta hän pääsi Republic Recordsille, jolloin artistinura alkoi ottaa tuulta alleen.
Jessie J’n oma esikoissingle ”Do It like a Dude” julkaistiin marraskuussa vuonna 2010. Se sijoittui parhaimmillaan Ison-Britannian singlelistan sijalle kaksi ja Belgiassa sijalle kahdeksan. Jessie J’n seuraava single oli ”Price Tag”, jolla oli mukana rap-artisti B.o.B. Single julkaistiin tammikuussa 2011 ja se sijoittui singlelistan kärkeen 19 maassa, mukaan lukien Isossa-Britanniassa. Elokuuhun 2011 mennessä singleä oli myyty Isossa-Britanniassa yli 870 000 kappaletta. Myös Jessie J’n viides single ”Domino” oli kansainvälinen listahitti. Lisäksi muun muassa singlet ”Nobody’s Perfect” ja ”Who You Are” nousivat Britanniassa kärkikymmenikköön. Jessie J oli ensimmäinen brittiläinen naisartisti, jolla oli kuusi singleä top 10 -listalla samaan aikaan.
Jessie J julkaisi 25. helmikuuta 2011 ensimmäisen albuminsa "Who You Are", joka sijoittui Ison-Britannian albumilistalla toiseksi. Hänen toinen studioalbuminsa "Alive" julkaistiin syyskuussa 2013 ja siltä nousivat listoille singlet ”Wild” ja ”It’s My Party”. Jessie J’n kolmannen albumin "Sweet Talker" (2014) johtosinglenä julkaistiin ”Bang Bang”, joka myi maailmanlaajuisesti platinaa. Albumi nousi Billboard 200 -listan sijalle 10.
Jessie J’n neljäs albumi, vuonna 2018 julkaistu "R.O.S.E." koostuu neljästä EP-levystä, joista jokaisella on oma aiheensa. Se eroaa hänen aiemman tuotantonsa vahvasta pop-soundista, ollen enemmän r&amp;b-tyylinen.
Vuonna 2023 Jessie J paljasti eronneensa Republic Recordsilta oltuaan yhtiön sopimusartistina 17 vuotta. Hän on ilmaissut halunsa uuden musiikin tekoon, kunhan se tuntuu elämäntilanteeseen nähden oikealta.
Yksityiselämä.
Jessie J kertoi olevansa biseksuaali vuonna 2011, mutta on sittemmin kertonut kyseessä olleen vain vaihe. Hän alkoi seurustella laulaja Luke Jamesin kanssa marraskuussa 2014. Pari erosi lokakuussa 2015 pysyen ystävinä. Jessie J seurusteli lokakuusta 2018 marraskuuhun 2019 näyttelijä Channing Tatumin kanssa.
Jessie J muutti Lontoosta Los Angelesiin vuonna 2014. Jessie J on ollut parisuhteessa koripalloilija Chanan Colmanin kanssa vuodesta 2021. Hän ilmoitti tammikuussa 2023 odottavansa lasta, ja synnytti toukokuussa pojan. Jessie J oli aiemmin kertonut julkisuudessa keskenmenostaan.
Jessie J:llä on diagnosoitu pakko-oireinen häiriö, ADHD ja Ménièren tauti. Hänellä todettiin rintasyöpä keväällä 2025.